1,500 צופים הגיעו הערב (ה') לחזות בטקס הפתיחה של אליפות אירופה בכדורסל בכסאות גלגלים בגן נר והיו נרגשים מאוד, מאחר שלא בכל יום נערך אירוע בסדר גודל כזה בישראל.

הטקס נפתח בהופעה של להקת ריקודי העם 'הללויה', וכן עם הקמע המשעשע של האליפות, בדמות תחפושת של ציפור בצבעי כחול ולבן על רולר בליידס, מעוטרת בדגלי ישראל.

מצעד המשלחות יצא לדרך לקול עידוד הקהל, על רקע צלילי המנון האליפות, שהולחן ע"י הזמר והיוצר יוני רועה. ראשונה עלתה נבחרת הגברים של איטליה, ואת המצעד נעלו נבחרות טורקיה וישראל.

"אנחנו מכבדים את כולם בספורט, בואו ניתן לטורקיה מחיאות כפיים", שאג הכרוז והקהל נענה בשמחה. כן הגיעו לכבד את האירוע בנוכחותם המשנה לראש הממשלה והשר לפיתוח הגליל והנגב, ח"כ סילבן שלום, ח"כ ישראל חסון, ראש מנהל הספורט דר' אורי שפר ויו"ר מנהלת הליגה אבנר קופל.

"מקווה שהמשלחות ייהנו", ח"כ סילבן שלום (צילום: גיל נחושתן)

ח"כ סילבן שלום אמר: "אנחנו גאים מאוד לארח אתכם ומקווים מאוד שתהנו משהותכם כאן", אני מקווה שהנבחרות הטובות ביותר יגיעו לאולימפיאדה, וכמובן שכישראלי, אני מקווה שאחת מהן תהיה ישראל. תראו את יכולותיכם ואני בטוח שתעשו זו בצורה הטובה ביותר. אני רוצה להאמין שזו הפעם הראשונה שאנחנו מארחים טורניר גדול אבל לא האחרונה.

"אני מברך את כל האורחים הנכבדים ורוצה להודות לכל מי שלקח חלק בארגון. חשוב להשקיע בחינוך ובכל תחומי הרווחה, אבל ספורט הוא לא פחות חשוב ואני אוהב מאוד אנשים שרואים בספורט דבר מרכזי". מיד לאחר מכן נערך משחק הפתיחה בין נבחרות ישראל ושווייץ, כאשר יוני רועה שר את ההמנון הלאומי.

ליאור דרור מישראל קולע לסל שווייץ (צילום: גיל נחושתן)

יו"ר ההתאחדות לספורט נכים, דני בן אבו : "המעמד מרגש מאוד. זה פרויקט גדול להביא את אליפות אירופה לגלבוע ולעמקים וזה ממש לא מובן מאליו. קיבלנו תעודת הוקרה והערכה לאירוע הזה. אני מודה למשרדי הממשלה שנרתמו לעזור לנו. זה לא יקרה ביום אחד, אבל ככה בונים תיירות".

עוד ב-ynet ספורט:

שחקן נבחרת ישראל, דותן מישר : "יש כאן חגיגה גדולה של כדורסל בכסאות גלגלים. זה ענף ספורט מדהים ואני מקווה שנפרוץ באליפות הזאת, נגדיל את המודעות לספורט הנכים בכלל ולענף הזה בפרט. אנחנו רוצים להשיג את היעדים שלנו אבל זה לא יהיה פשוט, כי מתוך 12 נבחרות, עשר ברמה שווה".

המשלחות בטקס הפתיחה (צילום: גיל נחושתן)

ישראל הביסה את שווייץ במשחק הפתיחה

נבחרת הגברים של ישראל פתחה ברגל ימין את אליפות אירופה, כשהביסה את שוויץ 38:66 לאחר שסגרה עניין כבר במחצית הראשונה. המאמן אריק פינטו:

"ההרגשה טובה מאוד. נורא חששתי ממשחק הפתיחה הזה, כי הייתי כבר באליפויות אירופה וראיתי מה קרה במשחקי פתיחה עם התרגשות גדולה מאוד, שפגעה ברמת הביצוע.

"אני שמח שמהר מאוד השתחררנו ושיחקנו את המשחק הרגיל שלנו. זה משחק שהיינו חייבים לנצח ואני שמח שעשינו את זה". המצטיין במשחק, אבי בן שמחון: "לא כל כך הכרנו את השוויצרים לפני המשחק, אבל אני מאמין שבמשחקים הבאים יהיה לנו הרבה יותר קשה. אישית, כאן לא היה כל כך מי שיעצור אותי ואני מקווה שבאליפות הזאת אני אתן את מה שאני צריך לתת. אנחנו אופטימיים".